Fizarana 36 alahahady, 22 jolay 2007; lah 3529 tsy nahatsindry fo intsony ireo fokonolona fa nirohotra nankany amin’ingahibe mpimasy mba hanontany ny tena anton’izao zava-doza rehetra mitranga izao. Tsotra ihany, araka ny efa nanampoizana azy, ny valin-tenin’ingahibe vokatry ny tsy fanajana an’ireo fanahy ao analandolo izao. Tezitra mafy ireo fanahy ireo ka manomboka maneho an’izany hatezerana izany. Mbola ho zava-doza lavitra noho izao no hiseho raha mbola misy mitady hanelingelina azy. Mila manao sorona goavana koa raha te-hanarina an’ireo fahadisoana natao tamin’ny masina sy ireo fanahy ao anlandolo. Nivalaketraka ny iray tanàna! Tsy nisy lanjany teo anatrehan’izy ireo intsony ny mpitandro filaminana, fa ingahibe mpimasy irery ihany sisa no tompon’ny fahefana lehibe manoloana an’izao toe- javatra izao. Izay hambarany ihany sisa no tsy maintsy hankatoavina. Ingahy prezida sy ireo ray aman-dreny vitsivitsy, miampy an’ireo tanora sasany tena nifandray am-po akaiky tamin’i dokotera ndretsa sisa no tsy mino tanteraka an’izay nolazain’ingahibe mpimasy. Voatery nangina ihany anefa izy ireo satria fokonolona efa romotry ny hatezerana sady safotry ny alahelo no manodidina azy. Tsy afa-nanoatra koa ireo mpitandro filaminana vitsy kely mba tonga teo. Ny antsoantson’ny olona dia hoe rariny raha ho faty i dokotera ndretsa fa izy no tena namosavy ny tanàna! Fa raha nangotraka toy izany ny zava-nitranga tao an-tanàna, tsy moramora koa anefa ny zava- nanjo an’i ndretsa tao anaty alan’analandolo. Ny fifangaroan’ilay feo hafahafa tamin’ny feom-borona sy feon-gidro misavoritaka dia nampitombo hery ny horohoro entiny mankao anaty fanahy. Tsy mahagaga raha tsy sahy nanohy ny diany intsony i ndretsa fa nihazohazo teo amin’ny toerana misy azy. Tsy nanana herim-po handrosoana izy, kanefa matahotra ny hiverin-dalana ihany koa sao efa nisy aloka nanaraka azy tany aoriana tany! Rafotsibe very laona ve izy ka miandry izay higadonany? Tovolahy notezaina tamin’ny fanatanjahan-tena sy efa nozarina mba tsy hatahotaho-poana anefa izy, ka nahoana no manjary mivalaketraka ankehitriny? Tsaroany tsara fa mbola zaza vao folo taona monja izy, dia efa sahy nitsofoka samirery tao anaty ala, nanaraka voronkely iray nahafinaritra azy, raha nandeha nitsangatsangana tany amin’iny faritra atsinanana iny ry zareo. Tafatsofoka lalina tokoa izy tamin’izay satria nifindrafindra toerana moa ilay voronkely. Ireo olon-dehibe niaraka taminy, mbola variana tamin’ny kenonkenona samihafa ka tsy nahatsikaritra ny nandehanany akory. Rehefa tsy nahita azy elaela vao samy nikoropaka hitady. Izy koa tsy nahita ny lalan-kiverenana satria somary mikitroka ihany ilay ala, tahaka an’izao misy azy izao mihitsy. Efa ela vao nifankahita tamin’ireo olona nitady azy izy. Tsy ny ala matevina na ireo feom-biby samihafa henony tao anefa no nampatahotra sy nampanahy azy tamin’izay, fa ny fieritreretany ny tebitebin’ireo ray aman-dreniny sy ny famaizana mety ho azony rehefa avy eo. Tsy nitsitsy rotsan-kazo tokoa ny reniny rehefa nahita azy, fa ny rainy kosa, na dia nibedy azy noho ny antsirambina nataony aza, dia henony nibitsibitsika tamin-dreniny hoe manam-pahasahiana kosa i nedala! Tena lehilahy io! Taorian’izay dia fanahinian-drainy nosedraina tamin’ny zava-tsarotra sy mampatahotra samihafa izy, saingy tsy nampihontsona firy azy izany, fa vao mainka nampitombo ny herim-pony sy ny fahasahiany, ka nalaky nananany fahaleovan-tena amin’ny fiainana maha-lehilahy azy. Saingy. Tsy maha-lehilahy azy ny zava-misy ato anatin’analandolo. Samoforona loatra ny horohoro mandrakotra an’ity toerana ity! Hitohy